b'\n_START_ARTICLE_\nCarl Johan Andersson\n_START_SECTION_\nEl\xc3\xa4m\xc3\xa4\n_START_PARAGRAPH_\nAndersson syntyi Ruotsissa vuonna 1828. H\xc3\xa4n oli tunnetun brittil\xc3\xa4isen suurristanmets\xc3\xa4st\xc3\xa4j\xc3\xa4n Llewellyn Lloydin ja ruotsalaisen torpparin Brita Cajsa Andersdotter avioton lapsi. Lloyd muutti noin vuonna 1830 V\xc3\xa4nersborg, johon nuori Carl Johan seurasi, kun h\xc3\xa4nen oli m\xc3\xa4\xc3\xa4r\xc3\xa4 aloittaa koulunk\xc3\xa4yntins\xc3\xa4. H\xc3\xa4nen is\xc3\xa4ns\xc3\xa4 opetti lis\xc3\xa4ksi h\xc3\xa4nelle el\xc3\xa4intieteen perusteita._NEWLINE_Andersson muutti vuonna 1849 Englantiin. H\xc3\xa4n tutusti siell\xc3\xa4 J\xc3\xa4\xc3\xa4meren k\xc3\xa4vij\xc3\xb6ihin ja mets\xc3\xa4st\xc3\xa4jiin ja kiinnostui matkasta Islantiiin. H\xc3\xa4n tutustui kuitenkin is\xc3\xa4ns\xc3\xa4 mets\xc3\xa4styskaverin Hyde Parkerin kautta tutkimusmatkailija Francis Galtoniin, jonka mukana h\xc3\xa4n l\xc3\xa4hti luoteiseen Afrikkaan. Galtonin suunnitelmana oli p\xc3\xa4\xc3\xa4st\xc3\xa4 Ngamij\xc3\xa4rvelle, mutta tutkimusmatka ep\xc3\xa4onnistui. Galton palasi sen j\xc3\xa4lkeen Englantiin, mutta Andersson p\xc3\xa4\xc3\xa4tti silti j\xc3\xa4\xc3\xa4d\xc3\xa4 Afrikkaan._NEWLINE_Andersson vietti muutaman vuoden Kapkaupungissa ja valmisteli omaa tutkimusmatkaansa Ngamij\xc3\xa4rvelle, mink\xc3\xa4 h\xc3\xa4n saavutti vuonna 1853. H\xc3\xa4n kirjoitti molemmista tutkimusmatkoista kirjan, joka julkaistiin Lontoossa 1856 ja k\xc3\xa4\xc3\xa4nnettiin ruotsiksi ja saksaksi. Palattuaan Etel\xc3\xa4-Afrikkaan Andersson teki tutkimusmatkan Okavangojoelle. Siit\xc3\xa4 matkasta julkaistiin kirja vuonna 1861._NEWLINE_Andersson perusti 1860-luvun alussa kauppa-aseman Namibian keskiosiin, Otjimbingween. H\xc3\xa4n liittoutui namojen kanssa suojellakseen liiketoimiaan alueella. Asema hiipui kuitenkin 1860-luvun puoliv\xc3\xa4liss\xc3\xa4. Seuraavaksi Andersson pyrki perustamaan kauppareitin Namibian pohjoisosista Portugalin Angolaan. H\xc3\xa4n kuoli tutkimusmatkallaan l\xc3\xa4hell\xc3\xa4 Angolan rajaa vuonna 1867.'